Kleinhoewe-aanval: Bejaardes se name bekendShere, oos van Pretoria, waar die Lemmer-egpaar aangeval is. Foto: Google Earth Maroela Media het vroeër berig dat die bejaarde egpaar Vrydag in die vroeë oggendure op hul kleinhoewe in Shere oorval is. Jemima Lemmer is met ‘n strykyster in haar gesig gebrand en deur vier mans aangerand. “Sy is op die toneel dood,” het kapt. Marissa van der Merwe, woordvoerder van die polisie, gesê. Die verdagtes het Lemmer se man, Richard, met ‘n hamer aangeval. “Hy is in die gesig geslaan met die hamer en is in ‘n kritieke toestand in die hospitaal.” Van der Merwe sê die Lemmers is vasgebind. Richard kon egter daarin slaag om homself los te wikkel en hulp te gaan kry by die egpaar se seun, wat sowat 300m van hulle af woon. Die polisie en paramedici is na die toneel ontbied. Die verdagtes het met twee selfone en ‘n aktetas gevlug. Die verdagtes het glo geld gesoek maar die gepaar het nie geld in hulle huis gehad nie. Van der Merwe sê niemand is nog in hegtenis geneem in verband met die voorval nie en die polisie ondersoek die saak.